b'\n_START_ARTICLE_\nJaringan Sejagat\n_START_PARAGRAPH_\nJaringan Sejagat (Bahasa Inggeris: World Wide Web, disingkatkan sebagai WWW atau W3) atau juga dikenali sebagai web, ialah sebuah sistem jaringan dokumen hiperteks yang boleh dicapai melalui Internet. Seseorang perlu menggunakan pelayar web untuk "meluncuri" Jaringan Sejagat. Dokumen dalam Jaringan Sejagat dikenali sebagai laman web (sesawang), dan dikumpulkan dalam satu kawasan yang dikenali sebagai tapak web (sesawang). Sesebuah laman web boleh mengandungi teks, imej, video, dan pautan kepada laman lain._NEWLINE_Jaringan Sejagat dicipta oleh Tim Berners-Lee, seorang penyelidik British di CERN, pada tahun 1989. Beliau menulis suatu usul bagi memperbaiki sistem komunikasi CERN pada 12 Mac 1989, namun kemudian sedar konsep itu boleh dilaksanakan ke seluruh dunia.'